钦定古今图书集成/明伦汇编/官常典/第797卷 > 尉迟德诚
## 钦定古今图书集成/明伦汇编/官常典/第797卷 > 尉迟德诚

按《元史》本传：“德诚，字信甫，绛州人。祖天泽，仕金为库
官。郡王带孙拔绛州，天泽在俘，中道见兵死者，辄泣
涕收瘗之。带孙令佩金符，授霍州御衣局人匠总管。
父鼐，仕至潞州知州。德诚历官太子率更丞，至大元
年，改詹事院都事。二年，迁家令司丞。仁宗以为谨恪，
常赐酒帛，得侍左右。数荐士，出则未尝语人，厅事前
有粟苗，不种而萌，偶出一茎双穗，众以为嘉禾。”陞家
令。四年，选为河东山西道宣慰司同知，击奸吏，宽税
敛，上计京师，入见，帝方食，赐以馂馀。擢工部尚书，未
拜，改陕西行台治书侍御史。延祐元年，迁京畿都漕
运使。二年，拜辽东道肃政廉访使，上疏言事，其略曰：
“劳诸王以怀其心，防出入以严宫禁，立谏官以远谗
佞，崇科举以求人材，立常平以备荒年，汰僧道以宽
民力，举贤才以励忠孝，抑奢侈以厚风俗。”及“拯钞法、
裁冗官”等事，未报而卒，年五十三。